Քաղտեխնոլոգ ԿԱՐԵՆ ՔՈՉԱՐՅԱՆԻ խոսքով` «Ելք» խմբակցությունը` «Քաղաքացիական պայմանագիրը» եւ խմբակցության մյուս կուսակցություններն այլեւ չեն կարող ԱԺ արտահերթ խորհրդարանական ընտրություններին մասնակցել միասնական, նրանք ընտրություններին պետք է գնան առանձին: Նրա կարծիքով` ի տարբերություն խորհրդարանական ընտրություններին, ավագանու ընտրությանը կարող են մասնակցել միասնական: Սակայն այստեղ դժվար կլինի բացատրել թե ինչու են նրանք այդպես վարվում. «Էդմոն Մարուքյանը եւ Արամ Սարգսյանը ընդգծված արեւմտամետներ են, դրանից չեն հրաժարվելու երբեք: Չեմ կարծում, որ Նիկոլ Փաշինյանը կգնա ռուսներին կարմիր լույս ցույց տալու ուղղությամբ, որովհետեւ եթե գնա նախընտրական «Ելք» դաշինքով, փաստացի ցույց կտա, որ ընտրությանը գնում են ընդգծված արեւմտամետներով: Այդ դեպքում ռուսների հետ վերջին երկու ամիսների բանակցությունները կլցվի ջուրը: Դրա համար համոզված եմ, որ «Քաղաքացիական պայմանագիր» կուսակցությունն ընտրություններին գնալու է առանձին: Այլ խնդիր է, որ ընտրություններից հետո «Լուսավոր Հայաստան» եւ Հանրապետություն կուսակցություններն իշխանությունների հետ կոալիցիա կազմեն»,-շեշտեց Կարեն Քոչարյանը: